Marikollen idrettspark

Se også Marikollen i Viggja.

Marikollen idrettspark ligger ved Fjerdingby i Rælingen kommune i Akershus. Anlegget består av alpin- og hoppanlegget Marikollen skisenter samt fotballbaner (også kalt Rælingen stadion). Marikollen ungdomsskole ligger like ved idrettsparken.

Anlegget har i dag 2 stk 11'er kunstgress hvorav den ene er med undervarme og vanningsanlegg, en 9'er kunstgress med undervarme, halv 11'er naturgress og et treningsfelt på størrelse med en 9'er-bane med naturgress. Fotballbanen er hjemmebane for Rælingen Fotballklubb.

I tillegg er det skatepark, basketballbane, utendørs fasiliteter for fysisk trening og strandvolleybane. 

Marikollen skisenter ligger i nordøsthellingen av Marikollen. Det ble etablert i 1969, og består av hoppbakken, alpinanlegg (hovedbakken samt en mindre barnebakke), skilek- og akeområde, terrengpark, lysløyper og en liten skøytebane. 

Hovedaktiviteten i skisenteret er i dag i alpinbakken, som er ca. 600 meter lang og har høydeforskjell 140 meter. Alpinanlegget består av 4 heiser (t-krok, 2 skålheiser og en båndheis) i tillegg til en JumpBag med flere nedfarter for alle nivåer. Barneområdet består av en båndheis som er gratis for alle, og med tilhørende grillhytter, akebakke og skibakke. I Marikollhytta er det en kafe som er åpen i skisesongen. Midt i bakken er det reist en lavvo der det finnes en kiosk.

Rælingen kommune ønsket i 2010 å utvide og modernisere skisenteret, men Fylkesmannen i Akershus mente utvidelsen kunne stride mot Markalovens formål.

Historikk
Området Marikollen idrettspark ligger på ble kjøpt av Rælingen kommune i 1948, og byggingen av anlegget startet året etter. Den første gressbanen ble sådd i 1955, og i det samme tidsrommet ble også hoppbakken bygd.

Skianlegget var tidligere mest kjent for hoppbakken. Den har K-punkt 88 meter (bakkestørrelse 95 meter), og bakkerekorden er 100 meter, satt av Fredrik Bjerkeengen under norgescupen 30. august 2009. Marikollen hadde renn i den norske hoppuka i 1965 og 1974. Bakken fikk plastmatter i 1986, slik at den også kan brukes sommerstid. Marikollen har hatt renn i kontinentalcupen (sommer) for menn i årene 1997–2002. NM (vinter) har blitt arrangert i Marikollen seks ganger: 1961, 1963, 1971, 1975, 1981 og 1995. (Til og med 1964 ble NM bare arrangert i én bakke; de fire siste mesterskapene var normalbakke-NM.) Alle normalbakke-NM på plast i årene 2002–2010 ble arrangert i Marikollen.

 Viktige renn (vinter) 

 Den norske hoppuka 
 År Vinner 1965  Toralf Engan 1974  Johan Sætre

 NM, spesielt hopp 
 Dato Vinner  Andre Tredje Type renn 1961 Toralf Engan Jan Petter Devor Halvor Næs NM 1963 Torgeir Brandtzæg Torbjørn Yggeseth Arnfinn Malm NM 1971 Ingolf Mork Frithjof Prydz Lars Grini NM, normalbakke 1975 Johan Sætre Tom Kristiansen Einar Bekken NM, normalbakke 1981 Ivar Mobekk Jon Eilert Bøgseth Johan Sætre NM, normalbakke 1995 Arve Vorvik Øyvind Berg Espen Bredesen NM, normalbakke

 Referanser 

Eksterne lenker
Marikollen skisenter
Rælingen Fotballklubb
Skisprungschanzen-Archiv: Rælingen (Marikollen)
Skisprungschanzen-Archiv: All time results (15. april 2012)
Arne Thoresen: Lengst gjennom lufta. Versal Forlag, Oslo 2007. ISBN 978-82-8188-030-6 (s. 334-339)

Kategori:Alpinanlegg i Norge
Kategori:Hoppbakker i Norge
Kategori:Fotballstadioner i Akershus
Kategori:Skianlegg i Akershus
Kategori:Byggverk i Rælingen
Kategori:Etableringer i 1969
Kategori:Sport i Rælingen